Grupul Popularilor solicită o dezbatere în plenul Parlamentului European pe tema situației din România, potrivit unui comunicat al PPE.

Delegația României în grupul PPE din Parlamentul European (PE) se declară împotriva conținutului și modalității prin care a fost trimisă în Parlament ordonanța privind modificarea Codului penal și Codului de procedură penală.

„Ceea ce se întâmplă în România este împotriva statului de drept. Se diluează lupta împotriva corupției. Este inadmisibil să existe o asemenea atitudine a unui Guvern UE. La cererea noastră Grupul PPE a solicitat astăzi o dezbatere în plenul Parlamentului European. Susținem totodată demersurile Președintelui României precum și ale CSM pentru restabilirea principiilor statului de drept,” se arată în comunicat.

Decizia asupra agendei Parlamentului European se va lua astăzi la ora 03.00 (ora Belgiei).